- बाबू, ई की कऽ देलियै ? सबटा खेत बेच देलियै । आब हमरा दुनू भाएक गुजारा कोना हेतै ?
 - जहिना सगरो दुनियाँक होइत छै तहिना तोरो दुनूक गुजारा हेतअ ।
 - मुदा खेत बेचलियै किए ? ओ तँ अचल सम्पति अछि । एक्को कट्ठा नाँउओँ लए नै छोड़लियै ।
 -आइ-काल्हि खेत खूनक नदी बहबै बला सम्पति भऽ गेल छै । इएह खेत लेल हमर पएर कटि गेल आ तोहर काकाक हाथ ।
 - से तँ अहाँ दुनू भाइमे भेल । हमरा लेल तँ रहऽ दितियै ।
 -बौआ, कलयुगमे भैयारीमे झगड़ा भेनाइ सत्य अछि । हम नै चाहैत छी जे तोरा दुनूमे एहन झगड़ा हुअऽ । तेँ सबटा खेत बेचि देलौं । झगड़ाक जड़ि खतम भऽ गेल । दुनू कमैहऽ, खैहऽ । नै बाँट-बखरा हेतै आ नै झगड़ा हेतै । 